ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

Настоящото предложение беше изготвено с оглед на предвиденото подписване, временно прилагане и сключване на Споразумението за всеобхватно и засилено партньорство между Европейския съюз и Европейската общност за атомна енергия и техните държави членки, от една страна, и Република Армения, от друга страна (наричано по-нататък „Споразумението“). Неговото предназначение е да позволи на Съвета да одобри сключването на това Споразумение от Комисията от името на Европейската общност за атомна енергия (Евратом).

Тъй като Евратом също е страна по Споразумението за всеобхватно и засилено партньорство между Европейския съюз и неговите държави членки, от една страна, и Армения, от друга страна, Комисията изготвя отделна препоръка за одобрение от страна на Съвета на сключването от Комисията на частите от Споразумението, които попадат в приложното поле на Договора за създаване на Евратом.

Процедурата за подписване и сключване на международни споразумения от Евратом се различава от процедурата, която се прилага за ЕС. По-конкретно, в член 101 от Договора за Евратом се предвижда, че такива споразумения трябва да бъдат сключвани от Комисията с одобрението на Съвета. Ето защо е необходимо Съветът да приеме две отделни решения за подписването и сключването на Споразумението, като едното се прилага за ЕС, а другото — за Евратом.

Ще се отнася до сключването на Споразумението от името на Евратом, Комисията препоръчва Съветът да даде своето одобрение в съответствие с член 101, втора алинея от Договора за създаване на Евратом.

След като Съветът даде своето одобрение и Комисията приеме съответното решение, последната ще може да подпише и да сключи Споразумението от името на Евратом.

2. ПРАВНИ ЕЛЕМЕНТИ НА ПРЕДЛОЖЕНИЕТО

Комисията препоръчва на Съвета да одобри, в съответствие с член 101, втора алинея от Договора за създаване на Евратом, сключването на Споразумението за всеобхватно и засилено партньорство между Европейския съюз и Европейската общност за атомна енергия и техните държави членки, от една страна, и Армения, от друга страна, що се отнася до въпросите, попадащи в сферата на компетентност на Евратом.

Приложеното предложение представлява, заедно с решението на Комисията относно сключването, правният инструмент за сключване на Споразумението за всеобхватно и засилено партньорство от името на Евратом.

В член 102 от Договора за Евратом се предвижда, че дадено споразумение може да влезе в сила за Евратом само след като Комисията е била уведомена от държавите членки, че споразумението е станало приложимо в съответствие с разпоредбите на тяхното национално законодателство.

Препоръка за

РЕШЕНИЕ НА СЪВЕТА

за одобряване на сключването от Комисията, от името на Европейската общност за атомна енергия, на Споразумението за всеобхватно и засилено партньорство между Европейския съюз и Европейската общност за атомна енергия и техните държави членки, от една страна, и Армения, от друга страна

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност за атомна енергия, и по-специално член 101, втора алинея от него,

като взе предвид препоръката на Комисията,

като има предвид, че:

(1) На 29 септември 2015 г. Съветът прие решения за упълномощаване на Европейската комисия и на върховния представител на Съюза по въпросите на външните работи и политиката на сигурност да договорят рамково споразумение между Европейския съюз и Армения.

(2) Преговорите по Споразумението започнаха на 7 декември 2015 г. и Европейският съюз и Армения парафираха Споразумението на 21 март 2017 г.

(3) Комисията предлага на Съвета Споразумението да бъде подписано от името на Съюза и да се прилага временно съгласно член 385 от Споразумението до сключването му на по-късна дата.

(4) Споразумението, и по-конкретно членове 42—44, обхваща също така въпроси, попадащи в сферата на компетентност на Евратом.

(5) Подписването и сключването на Споразумението са предмет на отделна процедура, що се отнася до въпросите, попадащи в приложното поле на Договора за Европейския съюз и на Договора за функционирането на Европейския съюз.

(6) Ето защо Споразумението следва да бъде сключено и от името на Европейската общност за атомна енергия, що се отнася до въпросите, попадащи в приложното поле на Договора за Евратом.

(7) В член 102 от Договора за Евратом се предвижда, че Споразумението може да влезе в сила за Европейската общност за атомна енергия само след като Европейската комисия е била уведомена от държавите членки, че това споразумение е станало приложимо в съответствие с разпоредбите на тяхното национално законодателство.

(8) Следва да се одобри сключването на Споразумението от Европейската комисия, действаща от името на Европейската общност за атомна енергия,

ПРИЕ НАСТОЯЩОТО РЕШЕНИЕ:

Член 1

С настоящото се одобрява сключването от Европейската комисия, от името на Европейската общност за атомна енергия, на Споразумението за всеобхватно и засилено партньорство между Европейския съюз и Европейската общност за атомна енергия и техните държави членки, от една страна, и Армения, от друга страна, включително временното прилагане на това споразумение.

Член 2

Настоящото решение влиза в сила в деня след деня на приемането му.

Съставено в Брюксел на година.

 За Съвета

 Председател